معاهدة البقط

معاهدة البقط هيا معاهدة بين مملكة المقرة النوبية والدولة الاسلامية فى مصر فى خلافة عثمان بن عفان بعد الفتح الاسلامى لمصر واستمرت المعاهدة 700 سنة وابتدت سنة 651 ميلاديا عشان كده تعتبر من أطول المعاهدات فى التاريخ.

اتعملت المعاهدة سنة 651 ميلاديا و فى السنة دى قاد عبد الله بن أبى السرح جيش ناحية النوبة ضد الممالك المسيحية فى النوبة. و بعد معركة دنقلا ادرك ابن أبى السرح إن السيطرة على المنطقة دى هتكون صعبة علشان كده عمل المعاهدة اللى اتفاوض فيها مع ملك المقرة كالديرات.
 خلفية الاحداث 
كان المسلمين  زمان بيسموا النوبة الأساود واصطدموا بيهم فى أول سنين فتح مصر لما عمرو بن العاص بعتلهم جيش بقيادة عقبة بن نافع سنة 21 هجريا لكن الجيش رجع من غير ما يحقق حاجة، لأن أهل النوبة قابلوا المسلمين بقتال شديد ورجع كتير من المسلمين بعينين مفقوءة، لان رماة النوبة كانو شاطرين جدا فى رمى السهام وبيصيبوا إصابات دقيقة لدرجة إنهم يصيبوا العين نفسها، وعلشان كده سموهم رماة الحدق.

ويروى الواقدى أحداث المعركة كالتالى :
حدثنا إبراهيم بن جعفر عن عمر بن الحارث عن أبى قبيل حيى بن هانى المعافرى، عن شيخ من حمير قال : "شهدت النوبة مرتين فى ولاية عمر بن الخطاب، فلم أر قوما  واحد من فى حرب منهم. رأيت أحدهم يقول للمسلم : أين تحب أن أضع سهمى منك ؟ فيمكن عبث الفتى منا فقال : فى مكان كذا، فلا يخطئه، كانو يكثرون الرمى بالنبل فما يكاد يرى من نبلهم فى الأرض شيء. فخرجوا إلينا  يوم فصافونا ونحن نريد أن نجعلها حملة واحدة بالسيوف، فما قدرنا على معالجتهم. رمونا لحد ذهبت الأعين فعدت مئة وخمسون عينا مفقوءة. فقلنا : ما لدول  خير من الصلح، إن سلبهم لقليل و إن نكابتهم لشديدة".

ورغم كده عمرو بن العاص معملش صلح مع أهل النوبة. وحاول المسلمين  كتير يدخلوا النوبة، لكنهم مقدروش يدخلوها وبعدها تولى عبد الله بن سعد بن أبى سرح حكم مصر فى عهد الخليفة عثمان بن عفان سنة 25 هجريا وساعتها النوبيين نقضوا الصلح وهاجموا صعيد مصر.

طلع ابن أبى سرح بجيش حوالى عشرين ألف محارب واتجه لدنقلا، عاصمة النوبيين، وحاصرها وضربها بالمنجنيق. و فى الاخر، و بعد حصار طويل، استسلم أهل النوبة وطلبوا الصلح. فوافق عبد الله بن سعد على هدنة اتسمت معاهدة البقط و كانت فى رمضان سنة 31 هجريا.
المعاهدة كانت زى اتفاقية اقتصادية بين مصر وبلاد النوبة : مصر تبعتلهم حبوب وعدس، والمقرة تبعت رقيق لمصر.

 بنود المعاهدة 
بنود المعاهدة هيا :
 المسلمين ميهجموش النوبة وكمان النوبيين ميهجموش مصر.
 يبقى من حق الناس فى البلدين يتاجروا ويسافروا بين الدولتين بحرية، ويمروا بأمان من غير خوف.
 ممنوع إن حد من أى بلد يهاجر أو يستوطن فى أرض البلد التانية.
 كل دولة تعود العبيد الهاربين اللى بيجوا من الدولة التانية.
 النوبيين يكونو مسؤولين عن الحفاظ على مسجد للزوار والمقيمين المسلمين.
 المسلمين مش ملزمين إنهم يحموا النوبيين من هجمات أى طرف تالت.
 مملكة المقرة تبعت 360 عبد كل سنة من اللى بيجيبوهم من الممالك اللى حواليهم لوالى مصر، ويكونو أصحاء، لا عجائز ولا أطفال، ومن الذكور والإناث وكمان يزودوا عليهم 40 عبد يتوزعوا على وجهاء ولاية مصر.

 تعليق على المعاهدة 
تناول ابن عبد الحكم، و هو من أوائل المؤرخين، موضوع المعاهدة وذكر ليها نصين مختلفين :
الأول بيلزم النوبة إنهم يبعتوا العبيد، والتانى بيضيف إن ولاية مصر كمان تبعت للمقرة بضائع زى القمح والعدس.

المعاهدة دى مكنش ليها أى سابقة فى تاريخ الفتوحات الإسلامية، و كانت شبه التحالفات اللى كانت بتعملها الإمبراطورية البيزنطية مع جيرانها. وكمان المعاهدة وقفت انتشار الإسلام فى المنطقة دى لمدة حوالى 700 سنة، وده عمل جدل بين بعض علما الدين وقتها عن إذا كان ده يعتبر مخالفة لواجب الجهاد أم لا.

فى سنة 830 ميلاديا لما حصلت الفتنة بين الأمين والمأمون، مصر دخلت فى اضطراب كبير، فملك المقرة زكريا التالت امتنع عن دفع اللى عليه حسب شروط المعاهدة. ولما الدنيا هديت، والى مصر بعت للمقرة يطالبهم يرجعوا يلتزموا بالاتفاق ويدفعوا المتأخرات. ولأن زكريا مقدرش يدفع المبلغ كله مرة واحدة، بعت ابنه وولى عهده جيورجيوس فى رحلة طويلة لبغداد سنة 835 ميلاديا علشان يتفاوض مباشرة مع الخليفة.
الرحلة نجحت جدا، وتم إلغاء المتأخرات، واتعدلت شروط المعاهدة بحيث المقرة تدفع مرة كل تلات سنين بس.

المعاهدة فضلت من أقوى الروابط السياسية أيام الحكم الفاطمى فى مصر، لأن الفاطميين الشيعة مكنش ليهم حلفاء كتير فبقت النوبة حليف مهم ليهم. وكمان العبيد اللى كانت النوبة تبعتهم لمصر بقوا جزء أساسى فى الجيش الفاطمى.
بعد كده العلاقات ساءت فى عصر الأيوبيين، ووصلت إنها تقريبا خلصت تماما فى فترة حكم المماليك.

وفى النهاية، خلصت المعاهدة فى نص القرن الاربعتاشر الميلادى بعد انهيار مملكة المقرة بالكامل وانهارت مملكة المقرة سنة 1312 ميلاديا.
 مصادر 

تصنيف:اتفاقيات و معاهدات